POZIV
na sudjelovanje u savjetovanju
sa zainteresiranom javnošću

o

NACRTU ODLUKE O IZMJENI I DOPUNAMA ODLUKE O 

MJERAMA POTPORA U POLJOPRIVREDI I RURALNOM RAZVOJU
NA PODRUČJU OSJEČKO-BARANJSKE ŽUPANIJE 

 
Odluka o mjerama potpora poljoprivredi i ruralnom razvoju na području Osječko-baranjske županije („Županijski glasnik“ broj 2/17.) je opći akt koji uređuje uvjete, način i postupak odobravanja potpora poljoprivredi i ruralnom na razvoju na području Osječko-baranjske županije u razdoblju 2016.-2020. godine. Mjere potpora poljoprivredi i ruralnom razvoju utvrđene su  Programom potpora u poljoprivredi i ruralnom razvoju na području Osječko-baranjske županije za razdoblje 2016. - 2020. godine, na koji je Ministarstvo poljoprivrede dalo prethodno mišljenje. Budući da je Program potpora u poljoprivredi i ruralnom razvoju na području Osječko-baranjske županije za razdoblje 2016. - 2020. godine, dopunjen novom mjerom potpore „Potpora za očuvanje tradicionalne proizvodnje i razvoj tržišta autohtonih proizvoda,", potrebno je dopuniti i izmijeniti postojeću Odluku o mjerama potpora poljoprivredi i ruralnom razvoju na području Osječko-baranjske županije na način da se urede uvjeti, način i postupak odobravanja potpore za predloženu novu mjeru potpore. Navedena mjera potpore usklađena je s Uredbom  1407/2013. Europske komisije koje uređuju potpore de minimis. 
Slijedom navedenog, budući da je riječ o dokumentu kojim se uređuju pitanja kojima se neposredno ostvaruju potrebe građana ili druga pitanja od interesa za opću dobrobit građana i pravnih osoba na području Županije, sukladno članku 11. Zakona o pravu na pristup informacijama ("Narodne novine" broj 25/13. i 85/15.) provodi se postupak savjetovanja sa zainteresiranom javnošću. Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke na internetske stranice Osječko-baranjske županije s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge prema na stranicama raspoloživom obrascu. Postupak savjetovanja provest će se u razdoblju od 24. travnja do 23. svibnja 2017. godine. 

Organizator i nositelj postupka savjetovanja je Upravni odjel za poljoprivredu i ruralni razvoj Osječko-baranjske županije.

Pozivamo vas na sudjelovanje u postupku Savjetovanja, za koju potrebu Vam je na raspolaganju utvrđeni Nacrt Odluke i Obrazac sudjelovanja u savjetovanju.
· Nacrt Odluke 
· Obrazac sudjelovanja u savjetovanju
